MISERABLES-IV-WEB	Qu’eri s’auien apoderat deth Banc, que solet en claustre de Sant Merry i auie sies cents retiradi e protegidi ena glèisa; qu’era tropa de linha non inspiraue confiança; qu’Armand Carrel auie vengut a veir ath mariscau Clauzel, e qu’aguest auie dit: “Compdatz prumèr damb un regiment”; que Lafayette ère mòrt, mès que, totun, auie dit: “Sò vòste; vos seguirè pertot tant qu’aja lòc entà ua cagira”; qu’ère de besonh èster esdegadi, pr’amor que pera net i aurie gent que saquejarie es cases isolades enes extrèms de París (e en aquerò se vedie era imaginacion dera policia, aguesta Anna Radcliffe que se barrege en govèrn); que s’auie botat ua bataria en carrèr Aubrey-le-Boucher; que Lobal e Bugeaud èren d’acòrd, e qu’a mieja net o a punta deth dia coma mès tard, marcharien, ath còp, quate colomnes contra eth centre dera revòuta, era prumèra dès era Bastilha, era dusau dès era pòrta de Sant Martin, era tresau dès era plaça de Greve, e era quatau dès eth Mercat; que dilhèu tanben es tropes evacuarien París, e se retirarien en camp de Mars; que non se sabie se qué se passarie, mès que serie ua causa grèu.